Meer

Unter **Meer** verstoht mer di mitenander verbundene Gwässer vu dr Ärd, wu um d Kontinänt liige, im Geegesatz zue dr Binnegwässer, wu uf dr Landflechi liige.

Im Niderdytsche un au im Niderländische gits „d See“ in dr Bedütig vom alemannische Meer: D Meer, wu an Norddytschland aagränze, haiße derwäge Nordsee un Oschtsee. S Niderdytsche brucht hingege dr Usdruck Meer für was mä im Allemannische as „e See“ wurd bezäichne, zem Byschpel s „Steinhuder Meer“, wo im Landesinnere lyt, und in dr Niderlande isch d Zuiderzee in Ijsselmeer umgnännt wore, wu si yydaicht woren isch.

S Meer isch e Wassermasse, wu zämmehangt, stark glideret isch un rund 71 % vu dr Ärdoberflechi deckt. 31,7 % vum Wältmeer sin 4000–5000&nbsp;m dief. D Meerflora produziert rund 70 % vum Suurstoff vu dr Atmosphäre.

Insgsamt het s Meer e Volume vu 1,338 Mrd. km³ un dodermit e Aadail vu 96,5 % am Wältwasservorchuu. Wäg em hoche Salzghalt vu rund 3,5 % cha mer Meerwasser nit drinke oder fir d Bewässerig nee. Nume 3,5 % vum gsamte Wasservorrat uf dr Ärd isch Sießwasser. Wisseschaftlig erforscht wäre d Meer vu dr Ozeanografi (au Meereskund).

## Ozean

Mer unterschaidet d Ozean uzn ihri Näbemeer. Ozean sin:
* dr Arktisch Ozean (*Arktik*, *Nordpolarmeer*)
* dr Atlantisch Ozean (*Atlantik*)
* dr Indisch Ozean (*Indik*) 
* dr Pazifisch Ozean (*Pazifik*, *Stille Ozean* oder *Große Ozean*) 
* dr Antarktische Ozean (*Antarktik*, *Sidpolarmeer*)

Zue dr Näbemeer ghere unter anderem
* s Chinesisch Meer
* s Geel Meer
* s Japanisch Meer
* s Karibisch Meer
* d Nordsee
* d Oschtsee
* s Mittelmeer
* s Schwarz Meer
* s Rot Meer

Im allgemaine Sprochbruuch schwätzt mer au vu nume drei Ozean: Atlantische Ozean, Indische Ozean un Pazifische Ozean.

Wel s Kaspisch Meer un s Doot Meer uf eme Kontinänt lige, zelle si nit zue dr Meer, sundern zue dr Binnesee.

Alli Meer unterlige dr Gezytechreft. Dur d Aaziehig vum Mond entstehn Ebbe un Fluet. Dr Meeresbode, wu bi Nidrigwasser frei lyt, nännt mer Watt. Dr Unterschid zwische Nidrigwasser un Hochwasser isch regional arg unterschidlig: z Chile lyt er bi bis zue 15&nbsp;m, an dr Nordseekischte bi rund 2&nbsp;m, in dr weschtlige Oschtsee bi maximal 40&nbsp;cm un in dr eschtlige Oschtsee un im Mittelmeer gspyrt er en chuum. 

## Meeresgrund
Vor dr Erfindig vum Echolot het mer sich dr Meerbode as ebeni Flechi vorgstellt. Speter het mer gmerkt, ass dr Meergrund glych bärgig isch wie d Ärdoberflechi. Unter dr Wasseroberflechi git s Riff, Gebirg, Ärdspalte, Grebe un Runse. Dur d Verschiebig vu dr Ärdblatte (Tektonik) chunnt s zue untermeerische Vulkanuusbrich Seebidem.

## Salzghalt (Salinität)
Meerwasser zaichnet sich uus dur e relativ ainhaitligi Salinitet, wu durschnittlig bi 3,5 % lyt. Im Mittelmeer isch si mit 3,8 % e weng hecher, wel dert d Verdunschtig seli hoch isch, doderdur wird di relativ Wassermängi weniger, derwylscht dr Salzghalt stygt. Zuesätzli stygt er, wänn s nume wenig Zuefliss het, wu s Meer mit Sießwasser verdinne.

## Wirtschaftligi Bedytig
Meer sin vu jehär e wichtigi Nahrigsquälle fir Mänsche gsii. Syt Johrdöuserte läbe e Huffe Mänsche an dr Kischte, läbe ganzi Velker vum Fischfang im Meer.

Vor dr Erfindig vum Flugzyg isch dr Transdport dur Schiff iber s Meer di ainzig Megligkait gsii uf Amerika oder Auschtralie z chuu. Au uf di maischte im Ozean glägene Insle, wie z.&nbsp;B. Madagaskar, un Inselgruppe, wie z.&nbsp;B. di Kanarische Insle, isch mer nume uf em Meerwäg chuu.

Meer sin seli wichtig fir dr international Verchehr un dr Warenuusdusch. Wel dr Transport per Luftfracht um e Vylfachs dyrer isch wie per Schiff, isch dr Waretransport iber d Meer fir Massegieter au hite no di erscht Wahl. No Gwicht wäre 92 % vu allne Gieter im Wälthandel – 5,7 Milliarde Tonne alljohr – iber dr Seewäg transportiert. Di maritime Branche chemme uf e Wältmärtumsatz vu 1.200 Milliarde Euro im Johr.

In dr letschte Johrzehnt sin au allme Idee umgsetz wore, Energi in dr Meer z gwinne, z.&nbsp;B. Windenergi, Gezytechraftwärch, Wällelaufchraftwärch oder Osmosechraftwärch.

## Soziali Bedytig
S Meer as Wirtschafts- un Läbesruum bregt d Lyt, wu uf em Schaffe (Seelyt, Fischer), aber au ganzi Gsellschaften un Staate, wu uf Seehandel un Schifffahrt uusgrichtet sin (z.&nbsp;B. Venedig, Großbritannie), vu dr Volkskultur (Seemannssproch, Shanty) bis in Religion (Meergetter) un Hochkultur (vgl. z.&nbsp;B. em Herman Melville sy Roman *Moby Dick* oder em Homer sy *Odyssee*).

## Naturschutz un Klima
Im Zug vu dr globale Ufwermig wäre au d Meer wermer. Doderdur stygt dr Meerspiegel un d Habitat vu dr Dierer un Pflanze, wu im Wasser läbe, verschiebe sich.

Aber au dr Aastiig vum CO2-Ghalt in dr Luft het fir d Meer schwäri Folge. S CO2 us dr Atmosphäre lest sich im Meerwasser un gibt Chohlesyri H2CO3. Dur des wäre d Meer suurer un d Bedingige fir Meerdierer, wu Chalch zum Läbe bruche (z.&nbsp;B. Schnäcke, Muschle) wäre schlächter, wel Syrine Chalch lese.

Au Iberfischig isch e groß Probläm fir d Fischbständ in dr Meer, zum Dail sin derwäge Fischfangquote yygfiert wore. Schiffsunglick chenne zue schwäre Umwältschäde fiere, wän Ärdel us dr Schiff uuslauft, vor allem an dr Kischte

## Literatur
* Jörg Ott: *Meereskunde. Einführung in die Geographie und Biologie der Ozeane*. 2. Aufl. UTB, Stuttgart 1996
* Wissenschaftlicher Beirat der Bundesregierung Globale Umweltveränderungen (2006): *Die Zukunft der Meere – zu warm, zu hoch, zu sauer*. Sondergutachten, Berlin (PDF)

## Weblink

* Ozeane.de – die Meeres-Website von Meeresbiologen
* Meeresschutz
* Webcams am Meer
* Deadline - Kampagne zum Schutz des Meeres